ประกันภัยต่อรื้อเคลมยอดลด30%
พบความเสียหายน้อยลงมากเครื่องจักรโรงงานเสียซ่อมได้
8 ส.ค. 2555

พบความเสียหายน้อยลงมากเครื่องจักรโรงงานเสียซ่อมได้
บริษัทประกันภัยต่อพร้อมใจรื้อเคลมน้ำท่วมใหม่ ยอดเคลมลดกว่า 30% 
นายสุรชัย ศิริวัลลภ ประธานเจ้าหน้าที่บริหาร บริษัท ไทยรับประกันภัยต่อ (ไทยรี) เปิดเผยว่า บริษัทรับประกันภัยต่อทั้งในและต่างประเทศเริ่มสินไหมน้ำท่วมใหม่หมด ทั้งโรงงานอุตสาหกรรมและที่อยู่อาศัยประชาชน 
การรื้อเคลมใหม่ทำให้สินไหมของทั้งอุตสาหกรรม รวมถึงของบริษัทด้วยลดลงประมาณ 3040% ของยอดรวมทั้งหมดที่ประมาณกันไว้ก่อนหน้านี้ 4.8 แสนล้านบาท โดยตามหลักประกันภัยต้องจ่ายค่าเสียหายแท้จริง ซึ่งกว่าจะเคลียร์สินไหมจบน่าจะใช้เวลา 1 ปี ถึง 1 ปีครึ่ง นับจากนี้โดยสินไหมดังกล่าวรวมถึงการประกันภัยธุรกิจหยุดชะงัก 
“น้ำไม่ได้ทำให้เสียหายทั้งหมด เครื่องจักรที่แช่อยู่ในน้ำ 2 เดือน มองภายนอกดูสกปรก น่าจะเสียหายทั้งหมด แต่ต้องถอดออกมาดูจะเสียหายน้อยกว่าที่มองจากภายนอกไม่ใช่ทั้งหมดเหมือนที่แจ้งมาในตอนแรก เพราะหากเป็นส่วนที่เป็นไฟฟ้าเมื่อเจอน้ำท่วมจะชอร์ต แค่เปลี่ยนแผงวงจรไฟฟ้า เปลี่ยนชิป ก็สามารถกลับมาใช้งานได้ ส่วนที่เป็นจักรกลจะมีน้ำมันพอกอยู่ข้างนอก เมื่อเกิดน้ำท่วมน้ำเข้าไปไม่ได้ พอเอาน้ำมันที่เคลือบออกก็สะอาดไม่ได้เสียหาย แม้จะแช่น้ำอยู่ 2 เดือนก็ตาม” นายสุรชัย กล่าว 
อีกส่วนหนึ่ง คือ ตัวโรงงาน หากใช้ผู้รับเหมา ช่างซ่อมจากต่างประเทศค่าจ้างแพง แต่ถ้าใช้คนไทยค่าจ้างจะถูกลง 4050% หรือการประเมินราคาตามหลักต้องเรียกผู้ประเมิน 23 รายมาแข่งขันกันเสนอราคา และเลือกผู้ที่เสนอราคาต่ำสุด เพื่อให้เกิดความโปร่งใส มีการเปรียบเทียบราคา ไม่ใช่เรียกมารายเดียวแล้วเลือกรายนั้น 
สำหรับไทยรีจ่ายสินไหมทดแทนน้ำท่วมแล้ว 30% ของยอดสุทธิกว่า 1 หมื่นล้านบาท 
“ถามว่าตอนนี้น้ำเริ่มมาแล้วไม่มีปัญหาสำหรับเรา เพราะปรับพอร์ตการรับประกันภัยไปก่อนหน้านี้แล้ว โดยเราหยุดรับประกันต่อภัยน้ำท่วมมาตั้งแต่เกิดเหตุน้ำท่วมเมื่อเดือน ต.ค.-ธ.ค. 2554 เพราะตลาดหยุดหมด เพิ่งจะมาเริ่มรับช่วงต้นปีและหลังตั้งกองทุน” นายสุรชัย กล่าว
ทั้งนี้ เบี้ยประกันน้ำท่วมที่หายไป บริษัทหันมาทำรายย่อยชดเชย ในช่วง 6 เดือนที่ผ่านมา ทำให้เบี้ยประกันรายย่อยเติบโตเกือบ 90% ขณะที่เบี้ยรับรวมเติบโตประมาณ 10% ด้วยเหตุที่ไทยรีเริ่มถอยฉากจากประกันทรัพย์สินตั้งแต่ 5 ปีก่อน เพราะขาดทุนมาตลอด และหันมารับรายย่อยมากขึ้น เน้นรับเฉพาะลูกค้าเก่าหรืองานดี ราคาเบี้ยประกันทำให้กำไรดีขึ้นด้วย
ปัจจุบันในพอร์ตของไทยรีมีเบี้ยประกันทรัพย์สินไม่ถึง 5% จากเดิมมีถึง 60% คาดว่าสิ้นไตรมาส 2 เบี้ยรายย่อยน่าจะมีสัดส่วนถึง 70% ของเบี้ยประกันวินาศภัยทั้งหมด คาดว่าจะขยายตลาดรายย่อยเพิ่มขึ้นเรื่อยๆ และจะคุมสัดส่วนอยู่ประมาณ 75-80% ของทั้งพอร์ต 
แหล่งข่าวจากวงการประกันภัย เปิดเผยว่า ผู้ที่มาดำรงตำแหน่งประธานเจ้าหน้าที่ฝ่ายปฏิบัติการคนใหม่ของไทยรีประกันชีวิต คือ นายสุทธิ รจิตรังสรรค์ อดีตนายกสมาคมประกันชีวิตไทย 3 สมัยที่เพิ่งเกษียณ ซึ่งมานั่งทำงานแล้วตั้งแต่วันที่ 1 ส.ค.ที่ผ่านมา
สำหรับบริษัท ไทยรีประกันชีวิต ผลงานในช่วง 6 เดือนแรกปีนี้เบี้ยเติบโต 40% เนื่องจากบริษัทประกันชีวิตส่งงานมาให้มากขึ้น และบริษัทเข้าไปมีบทบาทในธุรกิจประกันชีวิตมากขึ้นด้วย 
“ครึ่งปีหลังทั้งประกันวินาศภัยและประกันชีวิตน่าจะดีกว่าครึ่งปีแรกและปีก่อนด้วยซ้ำ การที่เข้ามานั่งในบอร์ดสมาคมประกันชีวิตไทยทำให้เกิดความสนิทสนมมากขึ้น รองรับตลาดประกันชีวิตได้มากขึ้นด้วย” นายสุรชัย กล่าว